Ego Nicholetus filius Rosset burgensis de Cuysello notum facio omnibus presentes litteras inspecturis quod ego cupiens diem messionis extreme bonis operibus pervenire dedi et concessi in puram et perpetuam elemosinam Deo et Beate Marie Miratorii et fratribus ibidem Deo servientibus, pro remedio et salute anime mee et animarum patris mei et matris mee et omnium antecessorum meorum, unam asinatam vini puri singulis annis in perpetuum percipiendam in parte mea vindemie vinee illius quam ego teneo a dictis Miratorii monachis, que vinea sita est in territorio de Montferrant iuxta vineam domine dAndelos ex una parte, et subtus viam quarrariam de Montferrant ex altera, promittens per juramentum meum super sancta Dei Evangelia prestitum corporaliter, numquam contra dictam elemosinam de cetero venire, nec alicui contravenire volenti in aliquo consentire, si ipsam elemosinam contra omnes homines dictis Miratorii monachis bona fide garantire. Et sciendum quod ad dictam asinatam vini seu elemosinam singulis annis die quo dicta vinea vindemiata fuerit reddendam ecclesie Miratorii, obligo me et heredos meos presentes pariter et futuros. Volo autem et concedo quod quicumque dictam vineam pro tempore tenuerit, vel quocumque modo ad ipsum devenerit dicta vinea, supradictam asinatam vini singulis annis, sicut superius dictum est, sepedictis Miratorii monachis absque contradictione mei et meorum solvere teneatur, et quod ista carta in omni loco et in omni curia publici vires et robur obtineat instrumenti. Hanc autem elemosinam laudaverunt et approbaverunt Johanna uxor mea, et liberi mei Matheus et Humbertus, et Johannes dictus Someliers frater meus, et promiserunt sub religione proprii sacramenti corporaliter prestiti omnia supradicta fideliter observare. In cujus rei testimonium ego N. predictus et J. uxor mea et liberi mei et J. frater meus superius nominati sigillum nobilis viri Johannis domini Cuyselli militis fecimus apponi. Et ego dictus J. dominus Cuyselli miles ad preces et instandam supradictorum presenti carte sigillum meum apposui in testimonium veritatis. Actum anno Domini Mo CCo LXo VIIIo mense decenbri.